Yritys tekee asuntoja omilla miehillä, puheessa vilahtaa yhteiskuntavastuu ja juniorit hyötyvät yrityksen voitoista.

”Pääsääntö on, että teemme omilla miehillä kaikki, mikä vain pystytään ja on järkevää. Me haluamme olla rakennusliike”, Heinikainen sanoo pienessä toimistossa Mikkelin keskustassa, Maaherrankadulla. Aikaisemmin siinä toimi hänen isänsä divari.

”Isä lopetti divarin, kun ei jaksanut opetella euroilla laskemista. Minä perustin rakennusliikkeen vuonna 2002”, Heinikainen kertoo.

”Motiivi on työllistää vakioporukka”

Yrityksen toiminta alkoi projektinjohtomallilla toteutetulla liiketilan rakentamisella. ”Silloin ei ollut rahaa kuin projektinjohtomallilla rakentamiseen. Sen jälkeen emme ole tätä mallia käyttäneet.”

Nyt Heinikaisella on kymmenen miestä töissä.

”Motiivini on työllistää vakiporukka. Työntekijät ovat nuoria miehiä, joilla on lapsia ja asuntovelat. Tavoitteeni on tasainen työllisyys. Jonkinlaista yhteiskuntavastuutakin pitää kantaa”, Heinikainen sanoo.

Nuorten työntekijöiden joukossa on yksi kokenut puuseppä tekemässä viimeistelytöitä. ”On tärkeää, että porukka sopii koppiin.”

Yritys on saanut riittävästi työntekijöitä, joskin välillä se on ollut hakemista. Tulijat ovat etupäässä tuttuja. Paluumuuttajiakin on.

”Yhdessä vaikeassa tilanteessa parhaat miehet lähtivät muualle töihin ja sanoivat minulle, että järjestä lopuille töitä. Tilanteen parannuttua he palasivat takaisin”, Heinikainen kuvailee ilmapiirin merkitystä.

Heinikainen järjestää 5-6 saunailtaa vuodessa. ”Siellä puhutaan muutama minuutti asiaa, ne ovat ratkaisevia minuutteja. Kaikki ovat rakennusalalla arkoja ja pelokkaita miehiä, vaikka heitetään kovaakin läppää. Oikea keskustelu on melko harvinaista.”

Työntekijöiden peruspalkka määräytyy alan normien mukaisesti, mutta onnistumiset palkitaan oman bonusjärjestelmän kautta.

Kritiikkiä rakennusaikojen lyhentämiselle

Yritys rakentaa etupäässä asuntoja. Kohteiden koko vaihtelee tontin mukaan. Pienimmässä kohteessa on ollut seitsemän asuntoa, isoimmassa 38. Kerrostalokohteita on vasta kolme, kun sopivia tontteja ei ole ollut tarjolla.

Kaksi viimeistä kohdetta on rakennettu kaupungin tarjouskilpailuista voitetuille tonteille. Rivitaloja on rakennettu omille ja vuokratonteille.

Asuntomessut eivät osuneet yhtiön profiiliin.

”Meidän profiili on matalampi. Pyrimme tekemään hyviä, asuttavia asuntoja. Ulkonäkö ei ole lähtökohta, silti tulee hyviä ja asuttavia taloja.”

Yritys rakentaa pelkästään Mikkeliin. Asuntojen ostajia tulee myös kaupungin ulkopuolelta.

Heinikainen on koulutuskeltaan rakennusinsinööri. Hän arvostaa koulutuksen käytännönläheisyyttä. Hän hämmästelee ”pukumiesten kehitysohjelmia”, joilla esimerkiksi lyhennetään asuntokohteiden rakennusaikoja.

”Miehiä saa töihin kolmeen vuoroon, mutta betoni kuivuu yhdessä vuorossa. Me käytämme asuntokohteeseen perustusvaiheesta lähtien 14 kuukautta. Kuusikerroksista asuintaloa ei pysty rakentamaan kahdeksassa kuukaudessa”, Heinikainen sanoo.

Ennen yrittäjäksi ryhtymistä Heinikainen oli 20 vuotta YIT:llä ja vuoden Lemminkäisellä. Hän veti työpäällikkönä Kuopiossa ja Mikkelissä isoja hankkeita.

Heinikainen on sielultaan rakentaja.

”Tämä on elämäntapa, en usko, että tätä voi rahasta tehdä. On niin mukava, kun pystyy ratkaisemaan vaikean ongelman. Kun pärjää, niin olo on kuin urheilussa maaliin tullessa. Teen tätä rakkaudesta lajiin. Eikä yrittäjänä tarvitse selitellä kenellekään. Menee vaan peilin eteen ja vilkaisee”, Heinikainen sanoo.

Yrittämisen pitää kuitenkin olla kannattavaa. ”On helpompi toimia, kun rahapussi on kunnossa. Yritys ei ole tehnyt yhtään tappiovuotta 15 vuoden historiansa aikana.

Osa voitoista junioreiden tukemiseen

Ola tekee 2-4 miljoonan euron liikevaihtoa. Yrityksellä ei ole velkaa. Heinikainen omistaa firman kokonaan. Tulos vaihtelee vajaan 100 000 euron ja puolen miljoonan euron välillä. Voittojen käyttö ei ole aivan tavanomaista.

”Yritys on laittanut parhaimmillaan kolmasosan tuloksesta junioritoimintaan. Jääpalloon, jalkapalloon, jääkiekkoon”, Heinikainen sanoo. Esimerkiksi jääpallokouluun yritys ostaa vuosittain mailat ja muut pelivehkeet.

Urheilun tukeminen on osa Heinikaisen pyrkimystä oikeudenmukaisuuteen.

”Haluan antaa myös vähävaraisille mahdollisuuden urheiluun, jotta harrastaminen ei kaadu rahan puutteeseen. Sillä saan myös ystäviä, ja äideiltä halauksia kentän laidalta. Itseni takia minä tämän teen. Siitä tulee hyvä olo.”